สทนช. กำชับ 3 หน่วยงานหลักควบคุมแผนจัดสรรน้ำลุ่มเจ้าพระยา – โขง ชี มูล หลังห่วงปริมาณน้ำอาจไม่เพียงพอจนถึงสิ้นหน้าแล้งนี้
สำนักงานทรัพยากรน้ำแห่งชาติ (สทนช.) กำชับ 3 หน่วยงานหลักควบคุมแผนจัดสรรน้ำลุ่มเจ้าพระยา – โขง ชี มูล หลังห่วงปริมาณน้ำอาจไม่เพียงพอจนถึงสิ้นหน้าแล้งนี้             นายสำเริง แสงภู่วงค์ รองเลขาธิการสำนักงานทรัพยากรน้ำแห่งชาติ (สทนช.) กล่าวว่า จากการติดตามแผนและผลการจัดสรรน้ำสะสมรายวัน ระหว่างวันที่ 1 พฤศจิกายน 2562 – 2 มกราคม 2563 ในพื้นที่ลุ่มน้ำสำคัญ 4 ลุ่มน้ำ พบมี 2 ลุ่มน้ำที่มีการจัดสรรน้ำเกินแผน คือ ลุ่มน้ำเจ้าพระยา 4 เขื่อนหลัก จัดสรรน้ำแล้ว 1,398 ล้านลูกบาศก์เมตร จากแผนจัดสรรน้ำ 1,268 ล้านลูกบาศก์เมตร เกินแผน 130 ล้านลูกบาศก์เมตร  และลุ่มน้ำ โขง ชี มูล จัดสรรน้ำแล้ว 385 ล้านลูกบาศก์เมตร จากแผน 379 ล้านลูกบาศก์เมตร เกินแผน 6 ล้านลูกบาศก์เมตร ขณะที่ลุ่มน้ำแม่กลองและลุ่มน้ำภาคตะวันออก (EEC) แม้ยังจัดสรรน้ำน้อยกว่าแผนแต่คาดมีแนวโน้มจะจัดสรรน้ำเกินแผนเช่นกัน ทำให้ สทนช.ได้เน้นย้ำทุกหน่วยงานคำนึงถึงลำดับความสำคัญการจัดสรรน้ำเพื่อการอุปโภค-บริโภค และรักษาระบบนิเวศเป็นหลัก โดยเฉพาะการรักษาคุณภาพน้ำ ทั้งนี้ จากการติดตามสถานการณ์ค่าความเค็มน้ำด้านอุปโภค-บริโภคแม่น้ำเจ้าพระยาบริเวณตั้งแต่ปากแม่น้ำจนถึงสถานีสำแล อ.เมือง จ.ปทุมธานี อยู่ในเกณฑ์เฝ้าระวังที่ต้องติดตามอย่างใกล้ชิด  ขณะที่คุณภาพน้ำด้านการเกษตร แม่น้ำแม่กลองและเพชรบุรีอยู่ในเกณฑ์ปกติ ส่วนแม่น้ำท่าจีนและบางปะกงอยู่ในเกณฑ์เฝ้าระวัง เพื่อป้องกันผลกระทบพื้นที่เกษตรในพื้นที่ด้วย